Drie van SAUK geskors oor hulle ‘sensuur-bevel ignoreer’Argieffoto Maroela Media het van ŉ betroubare bron verneem die drie senior personeellede is Woensdagmiddag individueel ingeroep en gedwing om briewe te onderteken ter erkenning van hul skorsing. In die briewe word aangevoer hulle het klank- en beeldmateriaal van gewelddadige betogings uitgesaai en ŉ direkte bevel verontagsaam. Die bevel hou verband met Hlaudi Motsoeneng , bedryfshoof van die SAUK, se aankondiging vroeër vandeesmaand dat die SAUK nie meer beelde of klank gaan uitsaai van stakers wat openbare eiendom beskadig of aan die brand steek nie. Die drie senior personeellede is glo verder aangesê om nie kontak met enige ander personeel van die SAUK te hê nie en hulle mag nie Johannesburg verlaat nie. Hulle is onmiddellik uit die gebou vergesel en moes ook hulle toegangskaarte inhandig. Die drie personeellede se skorsing kom ŉ dag voordat die Onafhanklike Kommunikasie-owerheid van Suid-Afrika (Okosa) se openbare verhoor oor klagtes, wat deur die Media Monitoring Project teen die openbare uitsaaier aanhangig gemaak is, begin. Die klagte hou verband met die besluit om nie meer beeldmateriaal van die vernietiging van eiendom tydens gewelddadige betogings uit te saai nie. Okosa het bevind die saak moet dringend aangehoor word. Die openbare verhoor vind Vrydag om 13:00 by Okosa se hoofkantoor in Sandton plaas.